KOMISJONI MÄÄRUS (EÜ) nr 1529/1999,

13. juuli 1999,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta,1 viimati muudetud komisjoni määrusega (EÜ) nr 1372/1999,2 eriti selle artiklit 9,

ning arvestades, et:

(1) nimetatud määrusele lisatud koondnomenklatuuri ühtse kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist;

(2) määrusega (EMÜ) nr 2658/87 kehtestati koondnomenklatuuri tõlgendamise üldeeskirjad ja neid eeskirju kohaldatakse ka mis tahes muu täielikult või osaliselt koondnomenklatuuril põhineva või sellele mis tahes täiendavaid alajaotisi lisava nomenklatuuri suhtes, mis kehtestatakse konkreetsete ühenduse sätetega tariifi kohaldamist ja teisi kaubavahetusega seotud meetmeid silmas pidades;

(3) vastavalt nimetatud üldeeskirjadele tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjenduste alusel klassifitseerida 2. veerus näidatud CN-koodide alla;

(4) on asjakohane, et järgides ühenduses jõus olevaid meetmeid, mis on seotud tekstiiltoodete kahekordse kontrolli süsteemide ning eelneva ja tagasiulatuva ühenduse kontrolliga nimetatud toodete ühendusse importimisel, võib siduva tariifiinformatsiooni pidaja vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik)3 artikli 12 lõike 6 sätetele 60 päeva jooksul jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määrusega kehtestatud sätetele;

(5) käesoleva määrusega ettenähtud meetmed on kooskõlas tolliseadustiku komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuris vastavate nimetatud tabeli 2. veerus näidatud CN-koodide alla.

Artikkel 2

Kui ühenduses kehtivatest meetmetest, mis on seotud tekstiiltoodete kahekordse kontrollimise süsteemi ning eelneva ja tagasiulatuva ühenduse kontrolliga nende importimisel ühendusse, ei tulene teisiti, võib 60 päeva jooksul vastavalt määruse (EMÜ) nr 2913/92 artikli 12 lõikele 6 jätkuvalt tugineda liikmesriikide tolliasutuste antud siduvale tariifiinformatsioonile, mis ei vasta enam käesoleva määruse sätetele.

Artikkel 3

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 13. juuli 1999

Komisjoni nimel

komisjoni liige

Mario MONTI

1 EÜT L 256, 7.9.1987, lk 1.

2 EÜT L 162, 26.6.1999, lk 46.

3 EÜT L 302, 19.10.1992, lk 1.

LISA

Kirjeldus Klassifikatsioon CN-kood Põhjendus

(1) (2) (3)

1. Keemilistest kiududest trikoosametist (80 % viskoosi, 20 % polüestrit) valmistatud mitmevärviline rõivaese, mille proovitükil mõõtmetega vähemalt 10 cm x 10 cm on rohkem kui 10 silmust sentimeetri kohta kummaski suunas. See rõivaese on liibuva lõikega, katab keha ülaosa ja ulatub vööst allapoole. Rõivas on pikkade varrukatega, liibuva lõike ja kraega kaelusega, eest täielikult avatav ja nööpidega suletav, kusjuures parem pool kinnitatakse vasaku poole peale, pealeõmmeldud rinnatasku ning umbes 8 cm pikkuste külglõhikutega. Rõivaeseme varrukaotsad ja alumine äär on palistatud. (Särkpluus) (Vt foto nr 584)* 6106 20 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6, grupi 61 märkustega 4 ja 9 ning CN-koodide 6106 ja 6106 20 00 sõnastusega. Vt ka koondnomenklatuuri selgitavaid märkusi rubriigi 6106 kohta.

2. Ühevärviline pikkade varrukatega sirgelõikeline silmkoerõivas (70 % akrüüli, 30 % polüestrit), mis on ette nähtud keha ülaosa katmiseks ja ulatub vööst allapoole (66 cm). Rõival on lõhikuta ümarkaelus. Kaelus on ääristatud. (Pulloveriga samalaadne rõivaese) (Vt foto nr 590)* 6110 30 99 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6, grupi 61 märkusega 9 ning CN-koodide 6110, 6110 30 ja 6110 30 99 sõnastusega. Vt ka koondnomenklatuuri selgitavaid märkusi rubriigi 6110 kohta. Pidades silmas rõivaeseme lõiget, üldilmet ja tema valmistamiseks kasutatud kanga laadi, klassifitseeritakse antud rõivaese pulloveriga samalaadse rõivaesemena.

3. Alumiiniumtorust ning silmkoelisest ja muust riidest (sünteeskiud) kokku õmmeldud kandevahend, mis koosneb polsterdatud külgede ja peakattega lapseistmest, kinnitus- ja kanderihmadest ning mille all on panipaik väikeste asjade hoidmiseks. Istmepind (sh seljatugi), eemaldamatu peakate, väike taskulaadne istmealune panipaik ning kande-, turva- ja muud rihmad on valmistatud tekstiilmaterjalist. (Muud riidest valmistekstiiltooted - imikukandekott) 6307 90 99 Klassifikatsioon määratakse kindlaks koondnomenklatuuri tõlgendamise üldeeskirjadega 1, 3b ja 6, XI jaotise märkuse 7 punktiga e, grupi 63 märkusega 1, grupi 94 märkusega 2 ning CN-koodide 6307, 6307 90 ja 6307 90 99 sõnastusega. Sellel tootel puuduvad kandekoti või teiste rubriiki 4202 kuuluvate pakendite omadused ning see on ette nähtud kasutamiseks imikukandekotina. Vt ka harmoneeritud süsteemi selgitavaid märkusi rubriigi 6307 kohta.

[insert image]

* Fotod on üksnes informatsiooniks.